***Салбар дамнасан судалгаа***

Дэлхий нийтэд тулгарч байгаа байгаль орчны асуудлуудыг  “шийдвэрлэхэд төвөгтэй асуудлууд “ буюу  “wicked problems” гэж үздэг. Учир нь эдгээр асуудлууд нь цогц, тодорхойлоход төвөгтэй, бүс, нутгийн түвшинд янз бүрийн нөлөө үзүүлэхээс гадна үүнийг шийдвэрлэх тухайлсан шийдэл байдаггүй. Энэхүү асуудлуудыг үр дүнтэй шийдвэрлэхийн тулд янз бүрийн хүмүүс оролцож, хамтран ажиллах нь чухал юм. Нийгмийг илүү тогтвортой байлгахын тулд байгаль орчны асуудлуудыг шийдвэрлэхдээ мэдлэгийг хамтран бий болгохыг эрдэм шинжилгээний хэлээр салбар дамнасан байдал гэх бөгөөд дамнасан арга зам бүхий судалгааг “***салбар дамнасан судалгаа***” (Trandisciplinary research) гэж нэрлэдэг. Өөрөөр хэлбэл нийгэм дэх оролцогч талууд (бүлэг хүмүүс, дадлагажигч, орон нутгийн засаг захиргаа гэх мэт) салбар бүрийн судлаачид хамтран мэдлэгээ нэгтгэн хүн төрөлхтөнд тулгарч буй асуудлуудыг шийдэхэд хувь нэмэр оруулах зорилготой судалгааг хэлдэг.

Салбар дамнасан судалгааны арга нь судлаачид болон нийгэмд оролцогч талууд хамтран ажиллаж, нийгмийн бодитой асуудлуудыг хэлэлцэж, шийдвэрлэх арга замыг эрэлхийлдэгээрэ онцлог юм. Аргазүйн хувьд энэхүү судалгааг эхлүүлэхдээ тулгарч буй асуудлыг зураглах, тодорхойлсныхоо дараа ерөнхий судалгааны зорилтыг тодорхойлдог. Мөн мэдлэгээ нэгтгэхэд агуулга, аргазүйн хувьд ямар хүрээнд байхыг гаргаж ирдэг. Үүний дараа хамтран ажиллах салбар дамнасан судалгааны багийг бүрдүүлдэг байна. Төслийн хугацаанд мэдээлэл дамжуулах үйл ажиллагаа, нарийвчилсан судалгааг төлөвлөх нь зайлшгүй чухал юм.

Энэ судалгааны талаар тухайлсан нэг тодорхойлолт байдаггүй боловч ихэвчлэн дараах гурван шинж чанараар тодорхойлогддог:

* Нийгмийн бодитой асуудлуудыг  шийдэх зорилготой
* Салбарын болон нийгмийн мэдлэгийг нэгтгэх
* Харилцан суралцах замаар мэдлэгийг хамтран бий болгох буюу хамтран асуудлыг шийдвэрлэх

Иймээс салбар дамнасан судалгаа нь шинжлэх ухааны, туршлага дээр суурилсан болон орон нутгийн мэдлэг зэрэг төрөл бүрийн мэдлэгийг нэгтгэн үр дүнтэйгээр асуудлуудыг шийдвэрлэхийг зорьдог.

Жич: Салбар дамнасан судалгааны практик, арга аргачлалын талаархи богино хугацааны эрчимжүүлсэн сургалт (Terra School)-ыг Японы Хүн төрөлхтөн, Байгалийн судалгааны хүрээлэн (RIHN) болон Future Earth Japan хамтран жил бүр зохион байгуулдаг байна.

Илүү дэлгэрэнгүй мэдээлэл авахыг хүсвэл доорхи хаягаар авна уу

<https://futureearth.org/2022/07/27/call-for-participants-terra-school-2022/>

Нийтэлсэн:

ЭШДэА Ө. Мөнгөнтуул